Diari Oficial de la Generalitat Valenciana


Sumari del DOGV 6326, del 05-08-2010 (2010/8895)

ORDE 29/2010 de 26 de, de la Conselleria d'Agricultura, Pesca i Alimentació, per la qual s'aproven les bases de les ajudes a les inversions en instal·lacions d'horticultura d'alta tecnologia, en el marc del Programa de Desenvolupament Rural de la Comunitat Valenciana 2007-2013.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6326

Data del DOGV
:   05-08-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/8895


Data del document
:   26-07-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * horticultura
    * ajuda pública

ORDE 29/2010 de 26 de, de la Conselleria d'Agricultura, Pesca i Alimentació, per la qual s'aproven les bases de les ajudes a les inversions en instal·lacions d'horticultura d'alta tecnologia, en el marc del Programa de Desenvolupament Rural de la Comunitat Valenciana 2007-2013. [2010/8895]  
L'horticultura té un caràcter estratègic per a l'agricultura valenciana. Ocupa un poc més del 3% de la superfície agrícola útil i, no obstant això, la seua contribució a la producció final agrícola supera el 20%. Es tracta d'una activitat intensiva en capital i en tecnologia, però també en mà d'obra. El seu desenvolupament provoca un efecte multiplicador en l'activitat productiva i econòmica de la cadena alimentària. A més, este subsector agrari participa activament en el comerç agroalimentari, tant d'interior com d'exportació. En el context actual, el conjunt de les empreses hortícoles ha de mantindre la seua competitivitat a través d'inversions en nous processos i tecnologies que permeten, simultàniament, la reducció de costos de producció i el manteniment de la qualitat dels seus productes finals, especialment en un moment en què els acords amb països tercers el poden fer especialment vulnerable a l'entrada de productes procedents d'aquells.  
En el Reglament (CE) número 1698/2005, del Consell, de 20 de setembre, d'ajuda al desenvolupament rural a través del Fons Europeu Agrícola de Desenvolupament Rural (FEADER), s'establix la modernització de les explotacions agrícoles com una de les mesures per a millorar la competitivitat del sector agrari. Per este motiu, el desenvolupament de nous processos i tecnologies en el sector agrícola i alimentari es torna fonamental per a augmentar l'eficàcia i l'eficiència de les explotacions agrícoles.  
Així mateix, la Decisió de 19 de gener de 2009, del Consell, per la qual es modifica la Decisió 2006/144/CE, sobre les directrius estratègiques comunitàries de desenvolupament rural (període de programació 2007-2013), assenyala com a nous reptes la necessitat d'incrementar els esforços amb relació a les prioritats de la Comunitat en els àmbits del canvi climàtic i l'energia renovable, entre altres. D'esta manera, l'agricultura ha de realitzar una contribució més gran a la reducció de les emissions de gasos d'efecte hivernacle i augmentar la captura de carboni.   
Amb esta orde d'ajudes es pretén donar resposta a la totalitat dels objectius comentats: d'una banda, es pretén impulsar l'avanç tecnològic en el sector hortícola de la Comunitat Valenciana; d'una altra, s'estimularà l'eficiència energètica sectorial reduint, al seu torn, les emissions de diòxid de carboni (CO2) de l'activitat i amplificant la contribució de la nostra agricultura al compliment dels nous reptes de la Unió Europea, especialment a la mitigació del canvi climàtic. Al mateix temps, promovem la competitivitat d'un sector intensiu en mà d'obra que participa en el mercat i en les exportacions agroalimentàries.  
Amb este objectiu es donarà suport a les inversions dirigides a la construcció d'hivernacles d'alta tecnologia que incorporen calefacció, il·luminació i fertilització amb CO2 i porten associada una planta de cogeneració elèctrica a partir de gas, de manera que s'integre l'eficiència energètica del conjunt de la planta. Es tindran en consideració les mesures previstes per a la correcta gestió de l'aigua i dels fertilitzants, així com als tractaments fitosanitaris, la recuperació de l'energia tèrmica i el seu ús en els sistemes de calefacció, i els processos de captura, refrigeració, concentració i injecció del CO2 a l'hivernacle, dirigit a aconseguir la fertilització de les hortalisses cultivades durant el procés de fotosíntesi.   
Les ajudes regulades en esta orde s'emmarquen dins de la submesura 121.2, Modernització d'explotacions agràries. Horticultura d'alta tecnologia, de l'eix 1, Millora de la competitivitat del sector agrícola i forestal, del Programa de Desenvolupament Rural de la Comunitat Valenciana 2007-2013, modernització d'explotacions agràries, horticultura d'alta tecnologia. Basant-se en el que s'establix en l'article 88 del Reglament 1698/2005, els articles 107, 108 i 109 del Tractat no s'apliquen a estes ajudes, perquè es tracta d'operacions incloses en l'àmbit d'aplicació de l'article 42 del Tractat de Funcionament de la Unió Europea i estar cofinançades pel FEADER en el marc del Programa de Desenvolupament Rural de la Comunitat Valenciana, per la qual cosa no cal notificar-les a la Comissió.  
Per això, fent ús de les facultats que em conferix la Llei de la Generalitat Valenciana 5/1983, de 30 de desembre, el Decret 121/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, i el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana,   
ORDENE  
Article 1  
S'aproven les bases per les quals es regiran les ajudes a la inversió en instal·lacions d'horticultura d'alta tecnologia, i que s'inclouen com a annex I d'esta orde.  
Article 2   
Les ajudes regulades en esta orde estaran finançades pel FEADER, el Ministeri de Medi Ambient, Medi Rural i Marí (MARM) i la Generalitat, en els percentatges que es determinen en el Programa de Desenvolupament Rural de la Comunitat Valenciana 2007-2013.  
Per mitjà d'una resolució de la directora de l'Agència Valenciana de Foment i Garantia Agrària, es realitzaran les convocatòries públiques de les ajudes regulades en esta orde. La resolució es publicarà en el Diari Oficial de la Comunitat Valenciana, i s'hi indicarà la línia de subvenció, juntament amb l'import global màxim, que finance les ajudes en funció de les disponibilitats pressupostàries anuals.  
Estes ajudes tenen un abast plurianual, tal com s'establix en l'article 29 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana. El nombre d'anualitats s'establirà en les convocatòries públiques respectives.  
DISPOSICIÓ FINAL  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 26 de juliol de 2010  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
ANNEX I  
Bases reguladores de les ajudes a la inversió en instal·lacions d'horticultura d'alta tecnologia, en el marc del Programa de Desenvolupament Rural de la Comunitat Valenciana 2007-2013  
Base 1. Objecte de l'ajuda  
L'objecte de les ajudes són les inversions en instal·lacions d'horticultura d'alta tecnologia en l'àmbit territorial de la Comunitat Valenciana.  
Base 2. Condicions de la inversió a subvencionar  
Les ajudes es destinaran a subvencionar les inversions per a la construcció d'infraestructures i adquisició d'equipaments que estiguen destinats a desenvolupar, en un projecte únic o per fases, la producció hortícola en hivernacles d'alta tecnologia. S'entén com a hivernacle d'alta tecnologia un model productiu basat en la construcció d'hivernacles que incorpora calefacció, il·luminació i fertilització amb CO2 i porten associada una planta de cogeneració elèctrica. La calefacció s'obté de la recuperació de l'energia tèrmica de la refrigeració del motor. La il·luminació es pot obtindre a partir de l'electricitat generada i el CO2 es recupera a partir de les emissions del motor de generació elèctrica.  
Amb este objectiu, se subvencionen les inversions destinades a:  
- Condicionament d'hivernacles d'alta tecnologia per a aconseguir nivells elevats d'estanqueïtat, amb una especial atenció a la gestió correcta de l'aigua i dels fertilitzants, com també als tractaments fitosanitaris adequats, garantint les condicions necessàries d'aïllament, il·luminació i maneig dels sistemes de control dels cultius.  
- Reduir els costos de producció, especialment els energètics, per mitjà de la instal·lació de sistemes de cogeneració basats en l'ús de motors de generació d'energia elèctrica, a partir de gas natural, i instal·lacions auxiliars relacionades, que permeten recuperar l'energia tèrmica alliberada per aquells per a calefactar els hivernacles, i fins i tot la seua refrigeració, si és el cas.  
- La reducció de les emissions de gasos a l'atmosfera per mitjà de plantes de captura, refrigeració, concentració i injecció del CO2 a l'hivernacle, dirigit a aconseguir la fertilització de les hortalisses cultivades incrementant la concentració d'este gas a l'interior de l'hivernacle durant el període de fotosíntesi.  
En virtut del que s'establix en el Reial Decret 1852/2009, de 4 de desembre, pel qual s'establixen els criteris per a subvencionar les despeses en el marc dels programes de desenvolupament rural cofinançats pel Fons Europeu Agrícola de Desenvolupament Rural (FEADER), les despeses subvencionables podran incloure les derivades de la inversió en instal·lacions, equips i maquinària dels hivernacles, de l'equip de cogeneració i el de recuperació i aprofitament del CO2 a què s'afegirà, fins a un màxim del 12% de la inversió total auxiliable, en concepte de despeses generals vinculades a estes despeses, com els honoraris de tècnics i consultors per a la redacció de projectes, estudis de viabilitat i mediambientals, de seguretat i salut i autorització de l'activitat.  
No seran subvencionables les despeses següents:  
- L'IVA suportat en la inversió a realitzar.  
- L'adquisició d'immobles i terrenys.  
- Despeses d'R+D+I  
- Interessos deutors.  
- Despeses financeres.  
- Despeses de garantia bancària.  
- Les despeses relatives als subcontractes següents:  
a) Les que augmenten el cost d'execució de l'operació sense un valor afegit.  
b) Les celebrades amb intermediaris o assessors en què el pagament consistisca en un percentatge del cost total de l'operació, llevat que el beneficiari justifique este pagament per referència al valor real del treball realitzat o els servicis prestats.  
- Les despeses ocasionades amb anterioritat a la data de presentació de la sol·licitud d'ajuda, excepte les corresponents a honoraris tècnics, estudis de viabilitat, adquisició de patents o llicències i obtenció de permisos.  
- Totes les despeses que no tinguen una finalitat directa amb les actuacions subvencionables.  
Base 3. Beneficiaris  
Poden ser beneficiaris d'estes ajudes les empreses del sistema agroalimentari valencià, incloses tant persones físiques com jurídiques, que gestionen explotacions agrícoles dedicades a la producció d'hortalisses en el moment de la convocatòria de les ajudes i que plantegen una inversió per a millorar la competitivitat i viabilitat de l'explotació incorporant-hi un projecte de disminució d'emissions o d'increment de l'eficiència energètica.  
Els titulars de les activitats que es beneficien d'esta línia d'ajudes han de destinar les noves instal·lacions i equips, la construcció i dotació dels quals haja sigut finançada a càrrec d'esta línia d'ajudes, a l'exercici de l'activitat durant un període mínim de cinc anys, comptadors des de la data del pagament final de l'ajuda.  
Estan exclosos expressament d'estes ajudes els beneficiaris que es troben en alguna de les situacions següents:  
- Els que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
- Els que siguen beneficiaris d'ajudes a empreses en crisi.  
Base 4. Import de l'ajuda i límits de la subvenció  
La intensitat de l'ajuda serà del 40% dels costos subvencionables.   
L'import màxim de l'ajuda concedida per beneficiari no ha de superar la quantitat de 2.000.000 euros per a esta submesura en el període 2010-2013.  
Base 5. Presentació de sol·licituds i termini  
Les sol·licituds per a l'obtenció de les ajudes regulades en esta orde s'han de dirigir a la Direcció General d'Investigació i Tecnologia Agroalimentària, i es presentaran en l'imprés normalitzat, segons el model que es publicarà amb la convocatòria, al Registre General de la Conselleria d'Agricultura, Pesca i Alimentació, carrer d'Amadeu de Savoia, número 2, 46829 València, o de qualsevol altra de les formes previstes en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.   
El termini per a presentar les sol·licituds d'ajuda s'establirà en les convocatòries respectives.  
A fi que este règim d'ajudes tinga un efecte incentivador, la sol·licitud es registrarà abans de l'inici de l'execució de les inversions per a les quals se sol·licita l'ajuda. Caldrà adjuntar-hi:  
- Documentació que acredite i identifique el sol·licitant. Si és persona física, s'acreditarà per mitjà d'original i còpia o còpia compulsada del DNI del titular de l'explotació agrària. Si és persona jurídica, s'acreditarà per mitjà d'original i còpia o còpia compulsada de l'escriptura de constitució i estatuts de l'entitat degudament registrats.  
- Documentació que acredite i identifique el seu representant legal. S'acreditarà per mitjà d'original i còpia o còpia compulsada del DNI del titular o representant de l'entitat, i caldrà adjuntar-hi si escau còpia o còpia compulsada de poders actualitzats o una altra documentació que n'acredite la representació.  
- Original i còpia o còpia compulsada de la targeta d'identificació fiscal.  
- Acreditació de la titularitat de l'explotació agrària on es realitzarà la inversió: es presentarà original i còpia o còpia compulsada de l'escriptura pública i/o nota simple, contracte d'arrendament o un altre títol vàlid en dret.  
- Una memòria tecnicoeconòmica que justifique la viabilitat de la inversió. Entre altres aspectes, s'acreditarà l'existència d'eixides comercials per al producte objecte de l'ajuda.   
- Una memòria tècnica descriptiva en què es demostrarà que la tecnologia a instal·lar suposa una millora tecnològica respecte a la situació prèvia.  
- Una memòria del programa d'inversions a realitzar que inclourà:  
· Una descripció de les instal·lacions i els equips disponibles abans de la sol·licitud de les ajudes.  
· Una descripció de les instal·lacions i els equips nous que s'hagen d'instal·lar, amb la seua capacitat de producció.   
· Un calendari d'execució de les obres a realitzar.  
· Un pressupost detallat de les inversions a realitzar en els diferents exercicis.  
- Projecte tècnic redactat i firmat per facultatiu legalment competent i visat pel seu col·legi oficial, sobre el qual caldrà elaborar un informe per part dels tècnics designats per la Conselleria d'Agricultura, Pesca i Alimentació, tot això en virtut del que s'establix en l'article 46.3 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.  
- Acreditació que es troba al corrent del compliment de les obligacions tributàries i davant de la Seguretat Social. La presentació de la sol·licitud per part del beneficiari de la subvenció comportarà l'autorització a la Conselleria d'Agricultura, Pesca i Alimentació perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant de la Seguretat Social, en els termes que es preveuen en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.   
No obstant això, el sol·licitant podrà denegar expressament el consentiment, i en este cas haurà d'aportar els certificats següents:  
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.   
- De la Tresoreria General de la Seguretat Social, el certificat acreditatiu que el sol·licitant es troba al corrent del compliment de les seues obligacions amb la Seguretat Social.  
- Dels servicis territorials de la Conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.   
En este sentit, els certificats expedits per les administracions tributàries i per la Seguretat Social tindran validesa durant un termini de sis mesos des de la data de l'expedició, d'acord amb el que s'establix en l'article 23.3 del Reial Decret 887/2006, pel qual s'aprova el Reglament de la Llei 38/2003, General de Subvencions.  
- Dades de domiciliació bancària, segons el model que es publicarà en la convocatòria (fitxa de manteniment de tercers, segons el model establit en l'Orde de 31 d'agost de 2007, de la Conselleria d'Economia, Hisenda i Ocupació, i certificat de conformitat de l'entitat financera), excepte si s'han presentat abans davant de la Conselleria d'Agricultura, Pesca i Alimentació i no han experimentat variació.   
- Declaració responsable de no estar sotmés a les prohibicions per a obtindre la condició de beneficiari, establides en l'article 13 de la Llei 38/2003, de 17 de novembre, General de Subvencions.  
- Declaració responsable que acredite la condició de petites empreses (empreses que ocupen menys de 50 persones i amb un volum de negoci o un balanç general anual que no supera els 10 milions d'euros) o de mitjanes empreses (empreses que ocupen menys de 250 persones i amb un volum de negoci anual que no supera els 50 milions d'euros o un balanç general anual que no supera els 43 milions d'euros), segons el model que es publicarà en la convocatòria.  
- Declaració responsable sobre el compliment de la normativa d'integració laboral de persones amb discapacitat o, si s'escau, l'exempció de l'obligació (article 5.3 del Decret 279/2004, de 17 de desembre), segons el model que es publicarà en la convocatòria.  
- Declaració responsable de les ajudes sol·licitades i/o percebudes d'altres administracions o institucions per a la mateixa actuació subvencionable, segons el model que es publicarà en la convocatòria.  
- Declaració responsable que acredite que no s'han iniciat les inversions abans de la presentació de la sol·licitud d'ajudes.  
- Declaració responsable que acredite que no estan subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
- Declaració responsable que acredite que no són beneficiaris d'ajudes a empreses en crisi.  
Totes les memòries presentades han d'anar firmades per enginyers especialitzats i competents en matèries energètiques i mediambientals i que estiguen degudament col·legiats.  
Base 6. Procediment de concessió  
La instrucció del procediment de concessió de subvencions correspon a l'Àrea de Protecció Agroalimentària de la Direcció General d'Investigació i Tecnologia Agroalimentària, que podrà demanar del sol·licitant l'aportació addicional d'altres documents o dades aclaridores que considere necessaris per a resoldre sobre la sol·licitud presentada.  
Examinada la documentació aportada, si no posseïx els requisits exigits es requerirà l'interessat perquè, en un termini màxim i improrrogable de 10 dies, esmene la falta o adjunte la documentació necessària, amb indicació que si així no ho fa se li tindrà per desistit de la sol·licitud, amb una resolució prèvia que haurà de ser dictada en els termes que es preveuen en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
L'òrgan col·legiat, nomenat pel director general d'Investigació i Tecnologia Agroalimentària, serà l'encarregat de realitzar la proposta de concessió de les ajudes a la vista de les sol·licituds avaluades, i estarà integrat per:  
- Una persona de l'Institut Valencià d'Investigacions Agràries.  
- Dos persones de la Direcció General de Producció Agrària.  
- Dos persones de la Direcció General d'Investigació i Tecnologia Agroalimentària, una de les quals actuarà com a secretari i l'altra com a president.  
El director general d'Investigació i Tecnologia Agroalimentària atorgarà la concessió d'estes ajudes per delegació de la directora de l'Agència Valenciana de Foment i Garantia Agrària, segons l'Acord de 8 de setembre de 2009, pel qual es deleguen les funcions d'autorització del pagament de fons FEADER entre l'organisme pagador i els diferents òrgans administratius de la Conselleria d'Agricultura, Pesca i Alimentació, així com de la Conselleria de Medi Ambient, Aigua, Urbanisme i Habitatge.  
La resolució de concessió inclourà, entre altres aspectes:  
- En l'encapçalament ha de figurar la bandera europea, el nom de la Unió Europea i el lema del FEADER.  
- L'exigència de presentar en el moment de justificar les ajudes i amb anterioritat al seu pagament els instruments d'intervenció ambiental que corresponguen, segons la normativa vigent per al seu sector concret d'activitat establida per la Generalitat.  
- La inversió auxiliable, la quantia de les ajudes concedides com a percentatge de la inversió auxiliable, l'administració o les administracions que financen les ajudes (comunitària, nacional o autonòmica) i els seus percentatges de participació, les anualitats en què es distribuïxen d'acord amb el pla d'inversió presentat en la sol·licitud i el termini concedit al beneficiari en cada anualitat per a comunicar la realització de la inversió i per a justificar el pagament de les inversions realitzades.  
- Que l'ajuda està subvencionada pel Fons Europeu Agrícola de Desenvolupament Rural (FEADER) i que s'emmarquen en l'eix 1, Millora de la competitivitat del sector agrícola i forestal, del Programa de Desenvolupament Rural de la Comunitat Valenciana 2007-2013.  
- Informació als beneficiaris de les obligacions que els corresponguen com a conseqüència de la concessió de l'ajuda.  
- Informació als beneficiaris sobre la publicació d'informació sobre ells mateixos, d'acord amb els reglaments (CE) número 1290/2005 i (CE) número 259/2008.  
- Informació als beneficiaris de l'obligació de portar un sistema de comptabilitat separat o un codi comptable adequat per a totes les transaccions relatives a l'operació subvencionada.  
- Informació als beneficiaris que les despeses cofinançades pel FEADER són incompatibles amb qualsevol altra ajuda exempta i amb les ajudes de minimis que posseïsquen les condicions establides en el Reglament (CE) número 1998/2006. També seran incompatibles amb qualssevol altres ajudes que reben cofinançament del Programa de Desenvolupament Rural de la Comunitat Valenciana 2007-2013, dels Fons Estructurals, del Fons de Cohesió o de qualsevol altre instrument comunitari, segons l'article 70.7 del Reglament (CE) número 1698/2005, del Consell, de 20 de setembre de 2005.  
El termini màxim per a tramitar i resoldre els expedients serà de tres mesos, comptadors des de la data de publicació en el Diari Oficial de la Comunitat Valenciana de la convocatòria de les ajudes. Transcorregut el termini sense que s'haja dictat una resolució, s'entendrà desestimada la sol·licitud de concessió de l'ajuda, en els termes que es preveuen en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
De conformitat amb les disposicions dels articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la resolució del director o de la directora general competent en investigació i tecnologia agroalimentària posarà fi a la via administrativa, i contra esta podrà interposar-se potestativament un recurs de reposició davant del director o de la directora de l'Agència Valenciana de Foment i Garantia Agrària (AVFGA), en el termini d'un mes comptadors des de l'endemà de la notificació, o directament un recurs contenciós administratiu davant del Jutjat Contenciós Administratiu de València, en el termini de dos mesos.  
La resolució es notificarà als interessats en els termes que es preveuen en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Les subvencions concedides es publicaran en el Diari Oficial de la Comunitat Valenciana, amb expressió de la convocatòria, del programa i el crèdit pressupostari a què s'imputen, beneficiari, quantitat concedida i finalitat o finalitats de la subvenció.  
Base 7. Criteris de valoració  
Les ajudes s'atorgaran d'acord amb els criteris de valoració següents:  
1. Característiques del projecte (75 punts).  
- Reducció d'emissions contaminants d'amoníac i gasos d'efecte d'hivernacle mesurats en percentatge sobre les quantitats emeses sense tractament (30 punts). S'atorgaran 30 punts al projecte que en reduïsca més quantitat. La resta serà valorada proporcionalment al primer.  
- Eficiència en l'ús de l'energia (25 punts). S'atorgaran 25 punts al projecte de més eficiència. La resta serà valorada proporcionalment al primer.  
- Ocupació directa generada pel projecte (15 punts).  
- Nombre de treballadors discapacitats contractats (5 punts).  
2. Qualitat del projecte presentat (10 punts).  
- Claredat i comprensió de la documentació (5 punts).  
- Disseny i càlcul de la instal·lació (5 punts).  
3. Característiques dels beneficiaris (10 punts).  
- Petita empresa (10 punts).  
- Mitjana empresa (5 punts).  
4. Ubicació de les instal·lacions de l'empresa en zona agrícola desfavorida, d'acord amb la Directiva 75/268/CEE, del Consell, de 28 d'abril de 1975, sobre l'agricultura de muntanya i de determinades zones desfavorides (5 punts).   
Si no s'aporta la documentació necessària per poder valorar algun dels criteris anteriors, no s'atorgarà cap puntuació en eixe apartat.  
A tots els projectes que obtinguen 40 punts o més se'ls atorgarà el 40% d'ajuda. Si el crèdit pressupostari és insuficient per a atendre totes les sol·licituds, es prioritzarà la concessió de l'ajuda en funció de la màxima puntuació obtinguda per cada projecte.  
No es concediran ajudes als projectes que no hagen obtingut un mínim de 40 punts.  
En cas d'empat en la puntuació obtinguda, es prioritzarà les entitats que hagen acreditat un nombre més gran de discapacitats amb relació a la plantilla, en les condicions establides en l'article 6 del Decret 279/2004, de 17 de desembre. Si persistix la situació d'empat, el desfarà la data anterior de presentació de la sol·licitud, i si finalment continua l'empat, el nombre més gran d'ocupacions directes generades pel projecte.  
Base 8. Obligacions dels beneficiaris  
Són obligacions dels beneficiaris:  
- Realitzar l'activitat que fonamenta la concessió de la subvenció.  
- Acreditar la realització de l'activitat, així com el compliment dels requisits i les condicions que determine la concessió de l'ajuda i les que deriven de la llei, la seua naturalesa i objecte.  
- Comunicar, en qualsevol moment de la vigència de l'expedient, i en tot cas abans de la justificació de l'actuació subvencionada, altres ajudes públiques o privades que haja obtingut o sol·licitat per al mateix projecte després de la data de presentació de la sol·licitud.  
- Sotmetre's al règim de controls establit en el Reglament (CE) núm. 1975/2006 i als controls que puguen dur a terme la Intervenció de la Generalitat, la Intervenció General de l'Estat i els organismes competents de la Unió Europea, així com el compromís de col·laborar en estos controls i inspeccions i proporcionar qualsevol documentació que es considere necessària, inclosos els registres comptables a què estiguen obligats per raó de la seua activitat, a fi de comprovar la veracitat de les dades consignades en la documentació presentada per a la percepció de l'ajuda, així com el compliment dels requisits i les condicions previstos en esta orde. Esta obligació s'estén durant el termini de quatre anys comptadors a partir de la finalització de l'últim compromís assumit pel beneficiari.  
- Prendre les mesures necessàries per a fer la publicitat adequada del caràcter públic del finançament en els termes reglamentàriament establits. Quan l'actuació subvencionada done lloc a una inversió el cost total de la qual supere els 50.000 euros, el beneficiari col·locarà una placa explicativa en què figurarà almenys la informació següent:  
1. Una descripció del projecte o de l'operació.  
2. La bandera europea, d'acord amb les normes gràfiques de l'annex VI del Reglament (CE) número 1974/2006, de 15 de desembre, pel qual es desplega el Reglament (CE) núm. 1698/2005, i la menció de la Unió Europea.  
3. La menció del Fons Europeu Agrícola de Desenvolupament Rural (FEADER) i el lema «Europa invertix en les zones rurals».  
Esta informació ocuparà, com a mínim, el 25% de la placa.  
- Portar una comptabilitat que permeta verificar totes les operacions cofinançades pel FEADER.  
- Acreditar, abans que es dicte la proposta de resolució de concessió, que es troben al corrent del compliment de les seues obligacions tributàries i davant de la Seguretat Social.  
- Procedir al reintegrament dels fons percebuts quan siga procedent, d'acord amb el que s'establix en els articles 36, 37 i 40 de la Llei 38/2003, de 17 de novembre, General de Subvencions.  
Base 9. Realització de la inversió, procediment de control i pagament de les ajudes  
La presentació dels documents acreditatius de la inversió i del seu pagament haurà de presentar-se dins dels terminis establits en la resolució de concessió d'estes ajudes.  
La resolució de concessió d'estes ajudes podrà establir que el seu beneficiari puga sol·licitar de forma motivada un canvi d'anualitat de les ajudes concedides. Així mateix, en l'esmentada resolució s'establiran els terminis i la resta de condicionants a què hauran de subjectar-se.  
Quant a les despeses subvencionables i justificació de les subvencions caldrà ajustar-se a les disposicions dels articles 30 i 31 de la Llei 38/2003, de 17 de novembre, General de Subvencions, i quan l'import de la despesa subvencionable supere l'import de 12.000 euros en el supòsit de subministrament de béns d'equip o prestació de servicis per empresa de consultoria o assistència tècnica, i de 30.000 euros en el cas de cost per execució d'obres, el beneficiari haurà de presentar com a mínim tres ofertes de diferents proveïdors, amb caràcter previ a la contracció per a la prestació del servici o l'entrega del bé, i l'elecció entre estes es realitzarà d'acord amb criteris d'eficiència i economia, que caldrà justificar en la fase de pagament de l'ajuda, amb una memòria explicativa, quan no recaiga en la proposta econòmica més avantatjosa. Tot això llevat que per les especials característiques de les despeses subvencionables no hi haja en el mercat prou nombre d'entitats que el subministren o presten.  
La justificació es farà per mitjà de la presentació del compte justificatiu establit en l'article 72 del Reial Decret 887/2006, de 22 de juliol, pel qual s'aprova el Reglament de la Llei 38/2003, de 17 de novembre, General de Subvencions. Este compte justificatiu ha de contindre:  
1. Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
2. Una memòria econòmica justificativa del cost de les activitats realitzades, que contindrà:  
a) Una relació classificada de les inversions de l'activitat, amb identificació del creditor i del document, l'import, la data d'emissió i la data de pagament. S'han d'indicar les desviacions produïdes, si s'escau, amb el pressupost presentat en la sol·licitud de les ajudes.  
b) Les factures o els documents de valor probatori (original o fotocòpia compulsada) equivalent en el tràfic jurídic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament.  
c) Els tres pressupostos que, si s'escau, i en aplicació de l'article 31.3 de la Llei General de Subvencions, ha d'haver sol·licitat el beneficiari.  
Així mateix, es presentarà una declaració responsable que acredite que el beneficiari no és deutor per reintegrament de subvencions que li hagen sigut concedides per la Generalitat.  
Per a interpretar els aspectes relatius a la documentació i justificació de les despeses, caldrà ajustar-se a les disposicions de l'article 4 del Reial Decret 1852/2009, de 4 de desembre, pel qual s'establixen els criteris per a subvencionar les despeses en el marc dels programes de desenvolupament rural cofinançats pel Fons Europeu Agrícola de Desenvolupament Rural (FEADER).  
Els servicis tècnics de la Conselleria d'Agricultura, Pesca i Alimentació duran a terme una inspecció en tots els centres per a comprovar el compliment de les condicions exigides estos en esta orde.  
A la vista de la documentació aportada, inclosa l'acta dels servicis tècnics i la proposta de l'òrgan d'instrucció, el director general d'Investigació i Tecnologia Agroalimentària resoldrà el pagament de l'ajuda, segons l'Acord de 8 de setembre de 2009, pel qual es deleguen les funcions d'autorització del pagament de fons FEADER entre l'organisme pagador i els diferents òrgans administratius de la Conselleria d'Agricultura, Pesca i Alimentació, així com de la Conselleria de Medi Ambient, Aigua, Urbanisme i Habitatge. La resolució de pagament es realitzarà pel percentatge del pagament justificat del que estaran exclosos tots els impostos indirectes.  
Base 10. Compatibilitat de les ajudes  
Estes ajudes són incompatibles amb qualssevol altres que reben cofinançament del Programa de Desenvolupament Rural de la Comunitat Valenciana 2007-2013, dels Fons Estructurals, del Fons de Cohesió o de qualsevol altre instrument comunitari i amb les ajudes concedides en el marc de les organitzacions comunes de mercat, excepte per a este últim supòsit, en els casos que s'establisquen de conformitat amb el procediment mencionat en l'article 90, apartat 2, del Reglament (CE) número 1698/2005.  
No obstant això, estes ajudes seran compatibles amb les altres que s'establisquen per al mateix objecte per qualsevol altra administració pública, sempre que no superen, en cap cas, les intensitats establides en l'annex I del Reglament 1698/2005, del Consell.  
Base 11. Minoració i resolució de l'ajuda concedida   
L'incompliment per part del beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la realització d'esta, donarà lloc a la incoació pel director general d'Investigació i Tecnologia Agroalimentària, per delegació de la directora de l'Agència Valenciana de Foment i Garantia Agrària, del corresponent expedient que podrà finalitzar, si escau, amb la minoració o resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència, tot això en virtut del que s'establix en la Llei 38/2003, de 17 de novembre, General de Subvencions, i la resta de normes concordants, i en el Reglament (CE) núm. 1848/2006, relatiu a les irregularitats i a la recuperació de quantitats indegudament pagades en el marc del finançament de la PAC, així com a l'organització d'un sistema d'informació en este àmbit, i pel qual es deroga el Reglament (CEE) núm. 595/91, del Consell.  
Base 12. Supletorietat  
En tots els apartats relatius a esta orde d'ajudes, i quan hi haja dubtes d'interpretació respecte d'això, serà aplicable directament la normativa comunitària aplicable -directrius estratègiques comunitàries de desenvolupament rural, Reglament (CE) núm. 1698/2005 i els reglaments que el despleguen- i, en segon lloc, la normativa de desplegament d'aquella (Pla Estratègic Nacional de Desenvolupament Rural 2007-2013 i Programa de Desenvolupament Rural de la Comunitat Valenciana 2007-2013). Supletòriament, s'aplicarà la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s'aprova el Reglament de la Llei 38/2003, i el Decret Legislatiu de 26 de juny de 1991, pel qual s'aprova el text refós de la Llei d'Hisenda Publica de la Generalitat Valenciana.  
Base 13. Resolució d'incidències   
El director general d'Investigació i Tecnologia Agroalimentària, amb els informes previs que trobe oportuns, resoldrà les incidències que es produïsquen després de la concessió, com ara pròrrogues de terminis, modificacions justificades del projecte inicial o qualsevol altra variació de les condicions particulars de la concessió.